SA sonder Dlungwana in Stellenbosch | Netwerk24
SA sonder Dlungwana in Stellenbosch
Deur Johann de Jager 09 Augustus 2019 20:53
Tyson Dlungwana sal weens 'n toonbesering nie volgende week in Stellenbosch vir die Suid-Afrikaanse manshokkiespan in die Afrikabeker-toernooi in aksie wees nie.
Die groep wat Suid-Afrika se titel moet verdedig én daarmee sy hoop lewendig hou om volgende jaar Olimpiese Spele toe te gaan, is ná Vrydagaand se laaste oefenwedstryd teen die Westelike Provinsie van 20 tot 18 besnoei.
Tyson Dlungwana. Foto: Getty Images
Die afrigter, Garreth Ewing, is afgesien van die Dlungwana-terugslag tevrede met die opbou wat hulle in aanloop gehad het.
"Daar was baie hokkie die laaste ruk vir 'n hele klompie van die spelers," sê hy, verwysende na die Premierhokkieliga (PHL) wat verlede Sondag in Randburg ten einde geloop het.
Die Drakensberg Dragons, met nasionale spelers soos Bili Ntuli en Jethro Eustice in sy geledere, het hul titel behou deur die Mapungubwe Mambas, wat die dienste van Ryan Julius en Tevin Kok gehad het, met 4-0 in die eindstryd te klop.
Ntuli is as Speler van die Toernooi aangewys.
Ewing sê die paar nasionale spelers wat in die toernooi gespeel het, is opgewonde om nou weer op internasionale vlak mee te ding.
"Ons het goed geoefen en werk mooi as 'n groep," sê die breier.
Die nasionale groep het Maandag in die Kaap saamgetrek.
Suid-Afrika het die WP Woensdagaand met 7-1 geklop en het Vrydagaand in Stellenbosch weer teen die provinsiale span geoefen.
Suid-Afrika, wat verlede maand van 16de tot 14de op die ranglys geklim het, begin sy aanslag om die Afrikabeker Maandagaand in die hoofwedstryd van die eerste dag teen Nigerië.
Dit sal die span se veteraan-doelwagter Rassie Pieterse (35) se 150ste toets wees.
Die ander spanne in die gasheer se groep is Kenia en Uganda. Egipte, Ghana, Zimbabwe en Namibië is die ander deelnemers.
In 2017 het Suid-Afrika die Afrika-titel gewen deur Egipte (toe die gasheer van die toernooi) met 2-1 in die eindstryd in Ismailia te klop.